
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Πέμπτη, 3 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός 6 αλλοδαπών και σύλληψη του αλλοδαπού διακινητή τους στη Λέρο – Σύλληψη αλλοδαπών στην Ηγουμενίτσα - Σύλληψη αλλοδαπού για ενδοοικογενειακή βία στη Ρόδο – Εκδήλωση πυρκαγιάς σε σκάφος στη Λευκάδα – Μηχανική βλάβη Ε/Γ – Ο/Γ πλοίου στην Κυλλήνη -  Παρ’ ολίγον πνιγμός λουόμενου στο Βόλο - Διακομιδές ασθενών

Τις μεσημβρινές ώρες χθες, στελέχη της Λιμενικής Αρχής της Λέρου προέβησαν στον εντοπισμό έξι (6) αλλοδαπών και στη σύλληψη ενός 50χρονου αλλοδαπού (υπήκοος Τουρκίας).
Συγκεκριμένα, η Λιμενική Αρχή της Λέρου ενημερώθηκε για την αποβίβαση αλλοδαπών από ένα ιστιοφόρο (Ι/Φ) σκάφος στην περιοχή του Ξηρόκαμπου  ν. Λέρου, με τη χρήση βοηθητικού σκάφους (tender). Αμέσως, στελέχη Λ.Σ.-ΕΛ.ΑΚΤ. και ένα περιπολικό σκάφος Λ.Σ.-ΕΛ.ΑΚΤ. (Π.Λ.Σ.) μετέβησαν στην περιοχή όπου εντόπισαν τους έξι αλλοδαπούς, οι οποίοι στερούνταν νόμιμων διατυπώσεων εισόδου στη χώρα. Παράλληλα το ΠΛΣ εντόπισε το ανωτέρω Ι/Φ σκάφος με τον 50χρονο κυβερνήτη του, κατά τον απόπλου του, ο οποίος στη συνέχεια συνελήφθη για παράβαση του άρθ. 24-25 του Ν. 5083/23 «Διακίνηση» και του άρθ. 83 του Ν. 3386/05 «Παράνομη είσοδος», καθώς μετέφερε τους ανωτέρω αλλοδαπούς. Επίσης ο ίδιος είχε εισέλθει παράνομα στη χώρα. Από το Λιμεναρχείο Λέρου που διενεργεί την προανάκριση, κατασχέθηκε το Ι/Φ και το βοηθητικό σκάφος. 

*****

Στη σύλληψη 	τριών (03) αλλοδαπών, ηλικίας 44, 24 και 43 ετών, προέβησαν, τις απογευματινές ώρες χθες, στελέχη του Γραφείου Ασφάλειας του Κεντρικού Λιμεναρχείου Ηγουμενίτσας. Συγκεκριμένα, σε έλεγχο που διενεργήθηκε εντός του λιμένα εξωτερικού Ηγουμενίτσας, οι ανωτέρω κατείχαν και επέδειξαν ταξιδιωτικά έγγραφα, με πλαστές σφραγίδες εισόδου – εξόδου από έδαφος SCHENGEN. Επιπρόσθετα, μετά από έλεγχο των στοιχείων τους στη βάση δεδομένων SIS RECAST βρέθηκε καταχώρηση, για τον 44χρονο και τον 24χρονο, με το μέτρο της άρνησης εισόδου και διαμονής σε έδαφος SCHENGEN. Από τη Λιμενική Αρχή της Ηγουμενίτσας που διενεργεί την προανάκριση, κατασχέθηκαν τα πλαστά έγγραφα.

*****

Τις απογευματινές ώρες χθες, στελέχη της Λιμενικής Αρχής της Ρόδου προέβησαν στη σύλληψη ενός 42χρονου αλλοδαπού (υπηκόου Πολωνίας), για παράβαση των διατάξεων του Ν. 3500/2006 (Για την αντιμετώπιση της ενδοοικογενειακής βίας). Συγκεκριμένα ο 42χρονος συνελήφθη κατόπιν καταγγελίας για άσκηση βίας εις βάρος της ανήλικης κόρης του εντός του λιμένα Ακαντιάς Ρόδου. Προανάκριση διενεργείται από το Κεντρικό Λιμεναρχείο Ρόδου.

*****

Τις απογευματινές ώρες χθες, ενημερώθηκε η Λιμενική Αρχή του Νυδρίου, για περιστατικό εκδήλωσης πυρκαγιάς σε επιβατηγό – εκμισθούμενο σκάφος, χωρίς επιβαίνοντες, στο λιμάνι των Συβότων Λευκάδας. Άμεσα ενεργοποιήθηκε το τοπικό σχέδιο έκτακτης ανάγκης και στην περιοχή μετέβησαν Περιπολικό όχημα Λ.Σ.-ΕΛ.ΑΚΤ. και δέκα (10) στελέχη της Πυροσβεστικής Υπηρεσίας (Π.Υ.) με τέσσερα (4) οχήματα Π.Υ. τα οποία προέβησαν στην κατάσβεση της πυρκαγιάς. Από την πυρκαγιά προκλήθηκε ελαφρύς τραυματισμός ενός ατόμου, ο οποίος προσπάθησε να βοηθήσει στην κατάσβεση. Ο τραυματίας μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Λευκάδας, όπου του παρασχέθηκαν οι πρώτες βοήθειες. Το ανωτέρω σκάφος με μέριμνα του ιδιοκτήτη και τη συνδρομή της Πυροσβεστικής Υπηρεσίας ανελκύστηκε με ασφάλεια στη ξηρά. Προανάκριση διενεργείται από το Α΄ Λιμενικό τμήμα Νυδρίου του Λιμεναρχείου Λευκάδας, ενώ από το περιστατικό δεν υπήρξε θαλάσσια ρύπανση. 

*****

Τις βραδινές ώρες χθες, ενημερώθηκε η Λιμενική Αρχή της Κυλλήνης από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου ¨ΑΝΔΡΕΑΣ ΚΑΛΒΟΣ¨ Ν.Π. 10801, ότι κατά την διαδικασία απόπλου του πλοίου για Πόρο Κεφαλληνίας διαπιστώθηκε βλάβη στη θαλάσσια αντλία ψύξης των κύριων μηχανών. Το πλοίο επέστρεψε στο λιμάνι της Κυλλήνης και στη συνέχεια, αφού αποβίβασε τους επιβάτες, διενεργήθηκε έκτακτη επιθεώρηση από το Τοπικό Κλιμάκιο Επιθεώρησης Πλοίων. Από το Λιμεναρχείο Κυλλήνης απαγορεύτηκε ο απόπλους του πλοίου μέχρι την προσκόμιση σχετικού βεβαιωτικού διατήρησης κλάσης και αξιοπλοΐας από τον νηογνώμονα που το παρακολουθεί. Οι επιβάτες προωθήθηκαν στον προορισμό τους με έτερο πλοίο της εταιρείας.

*****

Τις πρωινές ώρες χθες, ενημερώθηκε η Λιμενική Αρχή του Βόλου για περιστατικό παρ’ ολίγον πνιγμού ενός 77χρονου ημεδαπού στη θαλάσσια περιοχή «ΣΟΥΤΡΑΛΙ ΑΓΡΙΑΣ» Δήμου Βόλου Μαγνησίας. Αμέσως, ανασύρθηκε από της θάλασσα, με τη βοήθεια έτερων λουόμενων. Στον 77χρονο αρχικά παρασχέθηκαν οι πρώτες βοήθειες από πλήρωμα ΕΚΑΒ και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Βόλου, για περαιτέρω ιατρική περίθαλψη. Συγκεκριμένα, μετά από τη διαδικασία ανάνηψης, ο 77χρονος ανέκτησε τις αισθήσεις του και άμεσα διασωληνώθηκε. Προανάκριση διενεργείται από το Κεντρικό Λιμεναρχείου Βόλου.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-87χρονου, από το λιμάνι του Πίσω Αετού Ιθάκης στο λιμάνι της Σάμης Κεφαλληνίας, με Περιπολικό σκάφος Λ.Σ.-ΕΛΑ.ΚΤ. και
-4χρονου, από το λιμάνι της Σκύρου στο λιμάνι της Κύμης, με το Ε/Π - Τ/Ρ «ΚΥΜΟΘΟΗ» Ν. Ρ. 73 και
-86χρονου και 74χρονου, από το λιμάνι του Αγνώντα Σκοπέλου στο λιμάνι του Βόλου, με το Τ/Ρ-Α/Ψ «ΑΓΙΟΣ ΔΗΜΗΤΡΙΟΣ» Τ.Σ.190-Α΄.

